24 ապրիլի առթիւ


ԱՐԱՐԱՏ ԼԵՌԻՆ, ՀԱՅԿԱԿԱՆ ԴՐՕՇԱԿԻՆ ԵՒ ԱԶԳԱՅԻՆ ԽՈՐՀՐԴԱՆՇԱՆՆԵՐՈՒՆ ԽՈՐԱԽՈՐՀՈՒՐԴ ՊԱՏԳԱՄԸ

	Բարեկամ ընտանիքի մը երկու երիտասարդ զաւակները,–տղայ եւ աղջիկ,– վերջերս սա սեղմ նախադասութեամբ խանդավառեցին զիս. «Մենք Արարատ լեռ ելած ենք»։ Իսկ մի քանի օր առաջ, ձեռքս անցաւ Պէպօ Սիմոնեանի Ակնթարթներ – Մարդու եւ կեանքի առօրեայէն գիրքը (Պէյ-րութ, 2012), որուն մէջ կարդացի «Մեղա՜յ, մեղա՜յ Արարատին» վերնագիրը կրող հետեւեալ գրութիւնը. 
«Թրքական «Թէրճիւման» թերթն էր դժբախտ եղելութեան արձա-գանգողը.
«ԱՐԱՐԱՏԻ ԳԱԳԱԹԻՆ ԹՐՔԱԿԱՆ ԴՐՕՇԱԿ ՄԸ»
	«Անգարայի Համալսարանին Մարմնամարզական եւ բժշկական բաժանումները արշաւանք մը կազմակերպած են դէպի Արարատի գագաթը։ Մագլցողներու խումբին մաս կազմած են ամերիկացի գիտնա-կաններ։ Խումբը՝ Արարատի գագաթը յատուկ պահպանակի մը մէջ դրուած թրքական դրօշակ մը եւ գուրան մը թաղած է 75 ս.մ. խորութեան մէջ։ Խմբապետը Փրոֆ. Տողրու ըսած է այս մասին. «Մեր դրօշակն ու գուրանը յաւիտեան պիտի մնան գագաթին վրայ։ Ամբողջ աշխարհ յաւիտեան պիտի գիտնայ, թէ Արարատ թրքական լեռ մըն է։ Երկու նպատակ ունէինք. առաջինը՝ մեր դրօշակը զետեղել գագաթին վրայ ու ամբողջ աշխարհին յայտարարել, թէ Արարատ յաւիտեան որպէս թրքա-կան լեռ պիտի մնայ։ Երկրորդը՝ կ՚ուզէինք նշել, թէ լեռը քրիստոնէութենէ աւելի կը պատկանէր իսլամութեան։ Որովհետեւ ցարդ միշտ քրիստոնեայ աշխարհն է, որ հետաքրքրուած է այս լեռով։ Մինչդեռ Նոյի ջրհեղեղը ո՛չ թէ Աստուածաշունչին, այլ Գուրանին մէջ գրուած է»։ (էջ 100)
	Մի քանի օր ետք, համացանցէն կարդացի.
«Փաշինյանի կառավարության որոշումը՝ հանել Արարատ լեռան պատկերը մուտքի և ելքի անձնագրային կնիքներից, իսկ հետո նաև այն հեռացնելու մասին խոսակցությունները Հայաստանի զինանշանից, մեր ազգային պատմության մեջ մտահոգիչ պահ են նշանավորում։ Սա պար-զապես ձևավորման կամ խորհրդանիշի հարց չէ․ սա արժանապատ-վության, պատմության և ինքնության հարց է», այս մասին հայտարարել է ՀՀ արտաքին գործերի նախկին նախարար Վարդան Օսկանյանը» (Խեղաթիւրուած ուղղագրութիւնը ակամայ չեմ փոխած։ Ամբողջական բնագիրը՝ https://www.aysor.am/am/news/2025/09/15/Օսկանյան/2405259)։
Նոյն օրը, դարձեալ համացանցէն կարդացի. 
«Արցախի Դրօշակը «Փառքի Անկիւն»էն Չվերցնելուն Պատճառով՝ Դըպ-րոցի Տնօրէն Մը Գործէ Արձակուեցաւ (Ասպարէզ, April 3, 2026)
 	Արմաւիրի մարզի Սարդարապատ համայնքի դպրոցի տնօրէն Կարինէ Սմբատեան գործէ արձակուեցաւ՝ «Փառքի Անկիւն»էն Արցախի դրօշակը վերցնելու հրահանգին չենթարկուելուն համար։
Ան այս մասին գրած է.  «Այսօր ես այլեւս չեմ զբաղեցնում դպրոցի տնօրէնի պաշտօնը, բայց ես երբեք չեմ դադարի լինել հայ մանկավարժ եւ հայ սպայ` իմ հոգու ներսում: Իմ հեռացումը կամ պաշտօնից զրկուելը փոքրագոյն գինն է այն ամէնի դիմաց, ինչին ես հաւատում եմ եւ ինչին ծառայում եմ: Ես չեմ կարող լռել, երբ հարուածի տակ են դրւում մեր սաների հոգեւոր ու հայրենասիրական արժէքները: Այն դրօշը, որն այսօր դարձել է քննարկման առարկայ, պարզապէս խորհրդանիշ չէ. այն մեր աշակերտների համար կենդանի յիշողութիւն է, սրբութիւն եւ պատգամ` գրուած մերօրեայ հերոսների ձեռքով:
«Ես հպարտ եմ իմ աշակերտներով: Նրանք ապացուցեցին, որ մեր տարիների աշխատանքը ի զուր չի անցել: Երբ երեխաները բարձրացնում են Արցախի դրօշը, բարձրաձայնում են մեր սուրբ մասունքը պաշտ-պանելու մասին․ նշանակում է` մենք կրթել ենք Արժանապատիւ Սե-րունդ:
«Իմ պատասխանը նրանց, ովքեր փորձում են հրահանգներով «մաքրել» մեր յիշողութիւնը, մէկն է.
«Պարո՛ն մարզպետ.
«- Դուք կարող էք հեռացնել ինձ պաշտօնից, բայց չէք կարող հեռացնել հայրենասիրութիւնը իմ սրտից:
«- Դուք կարող էք հրամայել հանել դրօշը, բայց չէք կարող ջնջել մեր հերոսների ստորագրութիւնները մեր հոգիներից:
«- Ես միացել եմ «Ուժեղ Հայաստան» թիմին (խումբին), որովհետեւ տեսնում եմ, որ այսօր մեր երկրին օդ ու ջրի պէս պէտք է պայքար` յանուն արժէքների, յանուն սրբութիւնների եւ յանուն մեր երեխաների ապագայի: Ես շարունակելու եմ իմ պայքարը արդէն որպէս ազատ քաղաքացի` սատարելով իւրաքանչիւրին, ով չի վախենում տէր կանգնել մեր ինքնութեանը:
«Պատիւ ունեմ»: (https://asbarez.am/archives/500476)
	Հոս կրնայի կենալ։ Այսքանը արդէն մեր յիշողութեան եւ յանձնա-ռութեան փայլուն հայելիին մէջ թրքաբարոյ սուտով, թրքահաճ «դիւա-նագիտութեամբ» եւ հայրենանուէր ընդօրինակելի կեցուածքով ինքզինք կը ցոլացնէ։ Սակայն աւելի՛ն ըսելու պարտաւորութեան տակ կը գտնուիմ այսօր, Հայկական ցեղասպանութեան սուրբ նահատակներուն հետ ուղ-ղակի հաղորդակցութեան այս թելադրական պահուն, մեր պահանջատի-րութեան մշտախօս ուռնակին զարկերուն ունկնդիր, որովհետեւ վաղը շա՜տ ուշ կրնայ ըլլալ…։

* * *

	Նախ՝ հայկական դրօշակին եւ ազգային խորհրդանշաններուն մասին։ Ազգի մը դրօշակը իր հայրենիքին ինքնիշխանութիւնը, պատ-մութիւնն ու միասնականութիւնը կը ներկայացնէ եւ աներկբայ յարգանք ու համապատասխան կեցուածք կը պարտադրէ։ Նուազագոյնը ըսելու համար՝ հայկական եռագոյն դրօշակը ամբողջ տասնամեակներ կարգ մը հայորդիներու կողմէ միայն թանգարանային արժէք ունենալէ ետք, 1991-ի Հայաստանի հանրապետութեան վերընձիւղումով իր արժանաւոր պատ-ւանդանին վրայ զետեղուեցաւ եւ բոլորիս հոգիին մէջ կոթողուեցաւ՝ արիւնի, երկինքի եւ հասկաքաղ բերրիութեան կարմիր, կապոյտ եւ նարնջագոյն գոյներու ծածանումով։ Սա մեր հայու ինքնութեան եւ մեր բոլոր ժամանակներու պայքարին, անկախութեան եւ բազմազան զոհա-բերութիւններուն հրեղէն սիւնն է։ Անոր սրբութեան հանդէպ նախան-ձախնդիր ըլլալը բոլորիս պարտաւորութիւնն է։ Կը բաւականանամ յիշեցնելով, թէ մեր պետական քայլերգին երկու տուները հայկական դրօշակին խորհուրդը կը բանան. «Ահա եղբայր քեզ մի դրօշ, որ իմ ձեռքով գործեցի. գիշերները ես քուն չեղայ, արտասուքով լուացի։ Նայիր նրան երեք գոյնով, նուիրական մէկ նշան. թող փողփողի թշնամու դէմ, թող միշտ պանծայ Հայաստան»։
Մեր դրօշակին կողքին ունինք այլ անձեռնմխելի ազգային խորհըր-դանշաններ եւս. ինչպէս՝ պետական քայլերգ՝ «Մեր հայրենիք», պետական զինանշան, պետական կնիք, Արարատ ու Մասիս, օրհներգեր՝ «Կիլիկիա», «Տէ՜ր, կեցո՛ դու ըզհայս» եւ այլք, պատմական Հայաստանի ու Կիլիկիոյ պահանջատիրութիւն եւ այլն։ Ազգային խորհրդանշաններու համազօր են նաեւ պատմական դէպքեր, դէմքեր, վայրեր, կառոյցներ, յուշակոթողներ, յուշարձաններ, վաւերագրեր, ձեռագրեր, արժէքներ. զո՞րն ասեմ, զո՞րն գրեմ։ Մի քանի հատը թուեմ, մնացածը դո՛ւք շարունակեցէք. Մուսա լեռի Խտրպէկի սրբազան Սօսին, Չորք-Մարզպանի (Տէօրթ-Եօլ) նարինջը, կիրակմուտքին հայ օճախներուն մէջ բուրող խունկը…։
Վերադառնալով վերեւ մէջբերուած թրքական դրօշակի եւ Արցախի դրօշակի պատահարներուն, երկու կէտի մատնաշումով պիտի գոհանամ. 
Առաջին՝ «մեր դրօշակը զետեղել գագաթին վրայ» յոխորտացող թուրքը լաւ պէտք է իմանայ, որ ո՛չ իր դրօշակը եւ ո՛չ ալ իր գերհզօր բանակը կրնան մեր համահայկական դիմադրականութիւնը ջլատել։ Պատմական սխալները բազմապատկելով թուրքը չի՛ կրնար յաղթանակ արձանագրել. այլ, ընդհառակը, աւելի կը խրի ուրացումի տիղմին մէջ։ Առաջին անգամ երբ միջեկեղեցական համագումարի մը մասնակցելու համար Կոստանդնուպոլիս գացի՝ Յոյն ուղղափառ (օրթոտոքս) տիեզերա-կան պատրիարքութեան հրաւէրին ընդառաջելով, օդանաւին մէջ կը խորհէի, թէ արիւնակաթ եաթաղանը ձեռքին Սուլթան Համիտի եւ Թալաաթ փաշայի հարազատ ժառանգորդ թուրք ասկեարը պիտի դիմաւորէ եւ խոշտանգէ զիս օդակայանին մէջ. մինչեւ իսկ կը պատ-կերացնէի, թէ տեսնելիք թուրքերս սատանայական ցցուն կոտոշներ պիտի ունենային իրենց գլխուն վրայ։ Յուսախաբութիւնս մինչեւ այսօր չէ փարատած, որովհետեւ «քաղաքակիրթ» մարդիկ տեսայ, որոնք ժպիտով եւ «հօշ կէլտինիզ» (թրքերէն՝ «բարի եկաք») փաղաքշանքով ընդունեցին զիս։ Կոտոշաւոր թուրքերու չհանդիպեցայ, բայց կոտոշաւոր սուտեր խօսող բազմաթիւ թուրքեր կը վխտան մինչեւ այսօր մեր շուրջ՝ Փրոֆ. Տողրուներու յետնորդ, նոյն կերպասէն ձեւուած եւ շիտակ (թրքերէն՝ տողրու) պիտակը կրելով հանդերձ՝ ծուռ (թրքերէն՝ եաղնըշ) ճամբաներէն ընթացող...։
Երկրորդ՝ «Պարո՛ն մարզպետ. - Դուք կարող էք հրամայել հանել դրօ-շը, բայց չէք կարող ջնջել մեր հերոսների ստորագրութիւնները մեր հոգիներից: - Ես տեսնում եմ, որ այսօր մեր երկրին օդ ու ջրի պէս պէտք է պայքար` յանուն արժէքների, յանուն սրբութիւնների եւ յանուն մեր երե-խաների ապագայի»: Այս խօսքերը շրթնային տուրք չեն, այլ մխացող սիրտի մորմոք։ Այն վայրկեանին, երբ դրօշակ, պայքար, արժէքներ, սրբութիւններ, երեխաներու ապագայ կը դադրին ներշնչումի, ինքնութեան եւ արժանապատիւ կեանքի խարիսխ ըլլալէ, մեր գոյութեան իմաստը խոտաճարակի առօրեայ կը դառնայ։ Այս մարտահրաւէրներուն դիմաց մէկ բան կրնանք ընել. Բանիւ եւ գործով աղաղակել՝ «Պատիւ ունեմ»:   
	Ապա՝ Արարատ լեռին եւ Նոյի ջրհեղեղին մասին։ Թուրք օղլու թուրքին կոտոշաւոր սուտերու տոպրակէն քաղուած մի քանի ընդգծում-ներ. «Մեր դրօշակն ու գուրանը յաւիտեան պիտի մնան գագաթին վրայ։ ... Ամբողջ աշխարհ յաւիտեան պիտի գիտնայ, թէ Արարատ թրքական լեռ մըն է։ ... լեռը քրիստոնէութենէ աւելի կը պատկանէր իսլամութեան։ ... Նոյի ջրհեղեղը ո՛չ թէ Աստուածաշունչին, այլ Գուրանին մէջ գրուած է»։ 
	Վերջին նախադասութիւնը լուսարձակի տակ կը բերեմ. «Նոյի ջրհեղեղը ո՛չ թէ Աստուածաշունչին, այլ Գուրանին մէջ գրուած է»։ Ո՛չ,  «Փրոֆեսէօր» Տողրու. նուազագոյն պարկեշտութիւնը կը պահանջէր ըսել՝ «Նոյի ջրհեղեղը թէ՛ Աստուածաշունչին եւ թէ՛ Գուրանին մէջ գրուած է». որովհետեւ Աստուածաշունչին մէջ սեւով ճերմակի վրայ հետեւեալ մանրամասնութեամբ կը կարդանք. «Եօթներորդ ամիսը, ամսուան տասնըեօթներորդ օրը, տապանը Արարատ լեռներուն վրայ հանգչեցաւ» (Ծնունդներ 8.4). (Google translate-ով թրքերէն՝ “Nuh'un gemisi yedinci ayın on yedinci gününde Ararat dağlarına oturdu”)։ Իսկ եթէ Փրոֆ. Տողրուներու վերեւի եւ ասոնց նման հազարաւոր հաստատումներն ալ բարդենք ասոնց վրայ՝ սուրճի գաւաթ մը իսկ չեն լեցներ հայուն ծով սիրտին մէջ ալիք-ալիք բարձրացող զգացումներուն դիմաց՝ ի տես Արարատ լեռի Հայաստանի երկու կողմերէն գագաթնացող տիրապետութեան։ Երկար դարերու դրաց-նութիւնը թէ՛ թուրքը եւ թէ՛ հայը զգացական ժողովուրդ դարձուցած է. սակայն, երբ հարցը Արարատ լեռին եւ այլ ազգային խորհրդանշաններուն կը վերաբերի՝ թուրքը կեղծ, արուեստական եւ սուտ է, իսկ հայը՝ իրաւ, հարազատ եւ ճշմարիտ։ 
	Թուրքէն անցնինք թուրքին հետ լեզու գտնելու «քաղաքականութ-իւնը» մշակող հայուն. «… հանել Արարատ լեռան պատկերը մուտքի և ելքի անձնագրային կնիքներից, ... այն հեռացնելու մասին խոսակցությունները Հայաստանի զինանշանից։ ... Սա պարզապես ձևավորման կամ խորհրդա-նիշի հարց չէ․ սա արժանապատվության, պատմության և ինքնության հարց է»։ Վերջին բանաձեւումը՝ «Սա պարզապէս ձեւաւորման կամ խորհրդանիշի հարց չէ․ սա արժանապատւութեան, պատմութեան եւ ինքնութեան հարց է»՝ բոլոր հայրենասէր հայերուն խտացեալ յայտա-րարութիւնն է, զգացումը անդրանցող եւ իր ազգային դիմագիծի խաթա-րումին հանդէպ բծախնդիր եղող հայորդիներուն դաւանանքն է։
Թուրքին եւ հայուն մէ՛կ պատասխան ունինք տալիք. Արարատ լեռը մեր մարմինին մորթի գոյնն է. որքան ալ քերթէք, չէք կրնար զայն ջնջել։ Ճշմարտութիւնը մի՛ պղծէք, այլ որպէս սրբութիւն՝ երկխօսութեան, հաշ-տութեան եւ բարի գործակցութեան կամուրջի վերածեցէք։ Այլ ճանա-պարհ գոյութիւն չունի։
	Վերջապէս՝ բարի դրացնութեան մասին։ Հայկական եռագոյն դրօ-շակ, Արարատ լեռ եւ ազգային խորհրդանշաններ սակարկութեան առար-կայ չեն. որովհետեւ ասոնք մեզ կը միաւորեն եւ անքատելիօրէն կը հա-մախմբեն նոյն անանց ու անմաշ արժէքներուն, նպատակներուն եւ պատ-մութեան շուրջ՝ մեզ նոյն ազգի ու հայրենիքի զաւակները դարձնելով։ Ասոնք մեր մէջ արդար հպարտութեան եւ անժանգ ժառանգութեան կնիքը կը դրոշմեն։ Բոլոր թուրքերէն եւ հայերէն միայն յարգա՛նք կ՚ակնկալենք մեր հայրենասիրութիւնն ու միակամութիւնը խթանող խորհրդանշան-ներուն հանդէպ, եւ ապա բարի դրացնութեան եւ բարւոք յարաբերութ-իւններու մշակում՝ պատմական իրաւունքներու ամբողջական պաշտպա-նութեան իրաւատիրութեամբ։ Խաղաղ ապրիլը միայն պատերազմի բա-ցակայութիւնը չէ. այլ նախ եւ առաջ՝ հայ մարդու եւ քաղաքացիի պատմութեան կշռոյթով յաղթակա՛ն երթը՝ անցեալի փառքի, ներկայի կեանքի եւ ապագայի կերտումի շարունակական ընթածիրով եւ միջազ-գային դիւանագիտութեան մանուածապատ բաւիղներու իմաստուն,– եւ ո՛չ հայավնաս,– ընտրութեամբ։ 
Ապրիլեան սուրբ նահատակներու կտակին հաւատարիմ մնալու ուխտով եւ որպէս եզրակացութիւն միշտ յիշենք հետեւեալը. Երբ Հայ դատը հայ-թուրք երկխօսութիւններու լոյսին տակ բերենք՝ քաջալեր հանդիսա-նալով հանդերձ յարաբերութիւններու բարելաւումին եւ ժողովուրդներու հաշտեցումին, չենք կրնար ընդունիլ Հայկական ցեղասպանութեան պատ-մական իրողութիւն ըլլալուն ու մեր բռնագրաւեալ հողային իրաւունք-ներու հատուցումին շրջանցումը եւ մեր ներկայ հայրենիքէն հողային զիջումը։ Այո՛. դիւանագիտական կապերու հաստատում եւ սահման-ներու բացում. սակայն ի՞նչ գին վճարելով։ Այսօրուան աշխարհա-քաղա-քական շիկացած մթնոլորտին մէջ՝ ազգային միասնականութիւնը խախ-տող եւ անտարբերութեան, անկարողութեան ու յուսաբեկութեան մշուշը խտացնող որեւէ քայլ դատապարտելի է։ Ընդհակառակը, պէտք է մեր ազգային խորհրդանշաններուն խորախորհուրդ պատգամին ականջա-լուր դառնանք եւ ըստ այնմ գործենք ամենուր ազգովին։ 
2 մարտ 1992-ին, զիս հայ եւ մարդ դարձուցած Արարատ լեռն ու ազգային խորհրդանշանները որպէս ինքնութեանս դրօշակ պարզած, Նիւ Եորքի Միացեալ ազգերու կազմակերպութեան շէնքին առջեւ հայկական եռագոյն դրօշակին բարձրանալուն վկաներէն մին եմ։ Աշխարհի ազգերու դրօշակներուն հետ, մե՛ր դրօշակը իր արժանաւոր ցօղին վրայ պիտի ծածանի մինչեւ այն ատեն, երբ մե՛նք տէրն ու ծառան մնանք մեր բոլոր ազգային արժէքներուն՝ մեր պահանջատէր հայու արի՛ անզիջող կեցուած-քով։   

Անթիլիաս, 24 ապրիլ 2026 		        	        	     Նարեկ արք. Ալեէմէզեան

